Maktabgacha ta’lim tizimi uchun kadrlar tayyorlashni yanada takomillashtirish chora-tadbirlari to‘g‘risida

O‘zbekiston Respublikasida maktabgacha ta’lim tizimi uchun yuqori malakali, zamonaviy fikrlaydigan, ta’lim va tarbiyaning ilg‘or texnologiyalarini o‘zlashtirgan pedagog kadrlar va mutaxassislar tayyorlash hamda ular bilan maktabgacha ta’lim tashkilotlarini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Maktabgacha ta’lim vazirligi, Oliy va o‘rta maxsus ta’lim vazirligi, Iqtisodiyot va sanoat vazirligining ilovada keltirilgan pedagogika yo‘nalishida kadrlar tayyorlaydigan kasb-hunar kollejlarini O‘zbekiston Respublikasi Maktabgacha ta’lim vazirligining pedagogika kollejlari etib (keyingi o‘rinlarda pedagogika kollejlari deb ataladi) quyidagi tartibni o‘rnatgan holda qayta tashkil etish to‘g‘risidagi taklifi ma’qullansin:
 pedagogika kollejlarining faoliyatiga rahbarlik qilish, nazoratni tashkil etish hamda tashkiliy-kadrlar bazasini mustahkamlash O‘zbekiston Respublikasi Maktabgacha ta’lim vazirligi tomonidan, ularning o‘quv-metodik jarayonini muvofiqlashtirish, ularga amaliy va axborot resurslari jihatdan ko‘maklashish — O‘zbekiston Respublikasi Maktabgacha ta’lim vazirligi huzuridagi Maktabgacha ta’lim tashkilotlari direktor va mutaxassislarini qayta tayyorlash va ularning malakasini oshirish instituti tomonidan amalga oshiriladi; 
 pedagogika kollejlarining bino va inshootlarini saqlash bilan bog‘liq xarajatlar, zarur o‘quv va sport jihozlari, kompyuter texnikasi va axborot-resurs fondlari bilan jihozlash xarajatlari ta’lim sohasiga ajratiladigan O‘zbekiston Respublikasi Davlat budjeti mablag‘lari hisobidan, pedagogika kollejlarining faoliyati bilan bog‘liq boshqa xarajatlar pedagogika kollejlarining budjetdan tashqari, jumladan to‘lov-shartnoma asosida o‘qitishdan tushadigan mablag‘lari hisobidan amalga oshiriladi;
 pedagogika kollejlariga o‘qishga qabul qilish umumta’lim maktablari hamda ixtisoslashtirilgan maktablarning 11-sinf bitiruvchilari, ixtisoslashtirilgan san’at va madaniyat maktab-internatlari, olimpiya zaxiralari kollejlari hamda akademik litseylar bitiruvchilari hisobidan, ixtiyoriylik asosida, tegishli mutaxassislikka (kasbga) ega bo‘lish uchun O‘zbekiston Respublikasi Maktabgacha ta’lim vazirligi tomonidan belgilanadigan kvotalar doirasida amalga oshiriladi;
 pedagogika kollejlariga 2017/2018 o‘quv yiliga qadar (ushbu o‘quv yili qo‘shilgan holda) o‘qishga qabul qilingan o‘quvchilar o‘qishni o‘zlari ta’lim olayotgan kasb-hunar kollejlarida amaldagi o‘quv dasturlari asosida belgilangan tartibda tugatadilar. 
 2. O‘zbekiston Respublikasi Maktabgacha ta’lim vazirligi Oliy va o‘rta maxsus ta’lim vazirligi, Xalq ta’limi vazirligi bilan birgalikda 2019-yil 1-sentabrga qadar pedagogika kollejlarining tayyorlov yo‘nalishlari va mutaxassisliklari ro‘yxatini, o‘quv reja va dasturlarni rivojlangan xorijiy davlatlarning ilg‘or tajribalarini inobatga olgan holda ishlab chiqib, tasdiqlasin.
 3. Belgilansinki:
 pedagogika kollejlari ta’lim xizmatlari ko‘rsatish bilan bog‘lik asosiy faoliyatiga qo‘shimcha ravishda qonunchilik hujjatlari bilan taqiqlanmagan boshqa pullik xizmatlar ko‘rsatishi mumkin;
 pedagogika kollejlarining bo‘sh turgan bino va inshootlariga O‘zbekiston Respublikasi Maktabgacha ta’lim vazirligi tizimidagi davlat muassasalari, jumladan davlat maktabgacha ta’lim tashkilotlari hamda ularning tayyorlov guruhlari tekin foydalanish huquqi asosida joylashtiriladi.
 4. O‘zbekiston Respublikasi Oliy va o‘rta maxsus ta’lim vazirligi Qoraqalpog‘iston Respublikasi Vazirlar Kengashi va viloyatlar hokimliklari bilan birgalikda bir oy muddatda ilovaga muvofiq kasb-hunar kollejlarini bino va inshootlarini tegishli hududi bilan birga operativ boshqaruv huquqi asosida, moddiy-texnik vositalari, o‘quv jihozlari va boshqa mulklarini foydalanish uchun tekin topshirsin, O‘zbekiston Respublikasi Maktabgacha ta’lim vazirligi esa ularni qabul qilib olsin.
 5. Mazkur qarorning ijrosini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari A.A. Abduxakimov va O‘zbekiston Respublikasi maktabgacha ta’lim vaziri A.V. Shin zimmasiga yuklansin.